La gimnasta Lourdes Mohedano exhibeix el seu talent esportiu en el Pavelló de Pla l’Arc
04 de Gener de 2018

El Pavelló Pla de l’Arc de Llíria acollit hui una cita esportiva molt especial. La gimnasta cordovesa, Lourdes Mohedano, subcampiona olímpica en els Jocs Olímpics de Rio de Janeiro 2016, ha oferit una masterclass per a les integrants del Club de Gimnàstica Rítmica Llíria, en una sessió també oberta al públic, que organitzava l'entitat local amb la col·laboració de la regidoria d'Esports de l'Ajuntament edetà.

Així, les participants han pogut gaudir en esta jornada de l'oportunitat única d'entrenar amb una esportista olímpica. A més, Lourdes Mohedano ha parlat amb elles dels seus inicis i experiències en esta dura disciplina esportiva i els ha donat alguns consells. Igualment, totes les joves gimnastes han pogut fer-se fotos amb la campiona en un photocall instal·lat en la pista del pavelló.

En este sentit, “m'encanta veure la cara de la il·lusió que transmeten les xiquetes, la qual cosa és molt important en este esport que requereix tant esforç i per això intente que gaudisquen d'estos entrenaments”, ha declarat Lourdes Mohedano.

Per la seua banda, l'alcalde Manolo Civera i el regidor d'Esports, Pedro Vicente, han lliurat una placa commemorativa a la subcampiona olímpica com a reconeixement a la seua excel·lent trajectòria esportiva i en record de la masterclass oferida en la localitat.